ET Euroopa Liidu Teataja C 338/10

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2015/C 338/07)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EÜ) nr 1151/2012 (1) artiklile 51.

KOONDDOKUMENT

„POLVORONES DE ESTEPA”

ELi nr: ES-PGI-0005-01218 – 24.3.2014

KPN ( ) KGT ( X )

1. Nimetus

„Polvorones de Estepa”

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 2.3 – Leib, valikpagaritooted, koogid, kondiitritooted, küpsised ja muud pagaritooted

3.2. Punktis 1 esitatud nimetusele vastava toote kirjeldus

Nimetust „Polvorones de Estepa” on traditsiooniliselt kasutatud Estepas toodetud teatavat liiki jõulumaiustuse tähistamiseks. „Polvorones de Estepa” nime all on seda maiustust sama retsepti alusel valmistatud juba üle saja aasta. Toodet pakendatakse kas eraldi või koos teiste traditsiooniliste jõulumaiustustega.

Polvorón on ahjus küpsetatud tainapätsike, mille koostisse kuuluvad järgmised ained: nisujahu, searasv, tuhksuhkur, mandlid, kaneel ja looduslikud maitseained (sidrun või vanill); lisaks võib koostisainena kasutada nelki.

Vastavalt mandlisisaldusele liigitatakse maiustusi järgmiselt:

— Casero (kodune);

— Almendra/Tradicional (mandlitega/traditsiooniline).

Maiustused on kastanpruunid, peene tekstuuriga, pehmed ja krõbedad, väljastpoolt kõvemad ja seest pehmed; pind on kergelt mõranenud ja suus sulav. Maiustused on piklikud, pealt tuhksuhkruga kaetud; nende maksimumlaius on 4 cm, pikkus 7 cm ja paksus 2,5 cm, ühiku maksimumkaal on 50 g.

Lisaks sellele vastavad nimetust „Polvorones de Estepa” kandvad tooted järgmistele füüsikalis-keemilistele näitajatele:

— niiskusesisaldus: alla 7,5 %;

— pH: alla 6,5.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toodet „Polvorones de Estepa” valmistatakse järgmistest koostisainetest järgmises vahekorras: nisujahu (40–50 %), searasv (20–25 %), tuhksuhkur (22–27 %), kaneel 0,1–1 %), looduslikud maitseained (0,01–1 %), nelk (0–1 %) ja mandlid (≥ 8 % variandi tradicional/almendra puhul ja ≥15 % variandi casero puhul).

3.4. Tootmise erietapid, mis peavad toimuma määratletud geograafilises piirkonnas

Tootmisprotsess algab tooraine valimisega.

Kui sobivad koostisained on ette valmistatud, segatakse tainas ja lõigatakse pätsikesed, mis küpsetatakse ahjus. Seejärel „Polvorones de Estepa” jahutatakse kuni temperatuurini alla 10 °C, mis on viimane etapp enne pakendamist.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Pakendamine peab toimuma geograafilises piirkonnas, et toote kvaliteet säiliks. Nii välditakse toote kuivamist, rääsumist, murenemist (kuna toode on pude) jne. Maiustused pakendatakse ühekaupa kohe pärast valmistamist ühel järgmistest meetoditest:

— mehaaniliselt automaatsel pakkeliinil kinni sulatatud pakendisse;

— mehaaniliselt või käsitsi otstest kinni keeratud paberisse.

Pakendamine peab toimuma pärast toote jahtumist, et säiliksid punktis 3.2. kirjeldatud füüsikalis-keemilised ja organoleptilised omadused. Nii on toode paremini käsitsetav ja välditakse veeauru võimalikku kondenseerumist üksikpakendites.

3.6. Sellise toote märgistamise erieeskirjad, millele registreeritud nimetus viitab

Nii üksikpakenditel kui ka karpidel, mis sisaldavad üksnes kaitstud tooteid, peab olema märgis sõnadega „Kaitstud geograafiline tähis”, nimetus „Polvorones de Estepa” ning registreeritud nimetuse logo, mis on esitatud allpool.

Toode „Polvorones de Estepa”, mis on pakendatud assortiikarpi koos muude toodetega, mis ei kanna kaitstud geograafilist tähist, võib olla KGT alla kuuluvana tähistatud üksikpakendil ja kanda KGT logo. Assortiikarbil võib KGTga tähistatud tootele viidata üksnes kujul „KGT Polvorones de Estepa”, KGT logot kasutamata.

4. Geograafilise piirkonna täpne määratlus

Estepa omavalitsusüksus Sevilla provintsis.

5. Seos geograafilise piirkonnaga

Toote „Polvorones de Estepa” seos geograafilise piirkonnaga põhineb toote mainel. See maine ulatub kaugemale kui sajandi taha ning kogu selle aja jooksul on maiustust toodetud sama retsepti järgi. Seetõttu on suur osa Estepa elanikkonnast maiustuse valmistamisega jõulueelsel ajal septembrist detsembrini kas otseselt või kaudselt seotud.

„Polvorones de Estepa” pärineb juba XVI sajandist. Nagu selgub Estepa Santa Clara kloostri arhiivides leiduvatest dokumentidest, palgati kondiitreid selleks, et rahuldada nõudlust, mis tuli Sevillast ja Madridist, kuhu valmistoodang saadeti. Kloostris on säilinud viiteid maiustuse „Polvorones de Estepa” valmistamise kohta vanade retseptide järgi, kus teravilja segati detsembrikuisest seatapust üle jäänud searasvaga. See seletab, miks kõnealust maiustust on algusest peale söödud jõuluajal. Maiustust valmistati kodudes ja selleks kasutati vorme, mis on andnud tootele selle tänapäevani säilinud kuju.

Tänapäevase polvorón'i mõtles välja 1824. aastal Estepas sündinud ja 1901. aastal surnud Micaela Ruiz Téllez, hüüdnimega La Colchona. Temalt pärines idee valmistada maiustust „Polvorones de Estepa” sellisel kujul, nagu seda tänapäeval tuntakse, st küpsetada maiustust nii, et pealispind muutub kuivaks, kuid sisemus jääb pehmeks, ilma et see mureneks. Samuti täiustas ta jahu rafineerimise ja pruunistamise protsessi, muutes toote algse retseptiga võrreldes pehmemaks.

Tõendeid toote turustamise kohta kaitstud nimetuse all leidub juba 1959. aasta Madridi kolmanda Feria del Campo (maalaat) ajast.

Toote mainet tõendavad ka järgmised viited trükiväljaannetes.

Euroopa Liidu rahastatud ning Euroopa põllumajandus- ja toiduainepärandit väärtustava projekti raames 1996. aastal välja antud teoses „INVENTARIO ESPAÑOL DE PRODUCTOS TRADICIONALES” (ülevaade Hispaania traditsioonilistest toodetest) on traditsiooniliste toodete seas nimetatud ka toodet „Polvorones de Estepa”. Samuti on toodet „Polvorones de Estepa” nimetatud raamatus „CATALOGACIÓN Y CARACTERIZACIÓN DE LOS PRODUCTOS TÍPICOS AGROALIMENTARIOS DE ANDALUCÍA” (Andaluusia tüüpiliste põllumajandustoodete ja toiduainete kataloog ja iseloomustus).

Empresa Pública Desarrollo Agrario y Pesquero, Consejería de Agricultura y Pesca (Maakondliku Põllumajandus- ja Kalandusministeeriumi Põllumajanduse ja Kalanduse Arendamise Riigiettevõte) väljaandes „GUÍA ALIMENTACIÓN MEDITERRÁNEA” (Vahemere toidu käsiraamat) on maiustust „Polvorones de Estepa” nimetatud toitude hulgas, mis moodustavad osa 2010. aastal UNESCO inimkonna vaimse kultuuripärandina tunnustatud Vahemere toitumistavadest.

Allpool on esitatud mõned arvukatest ajakirjanduses ilmunud viidetest:

— ajakirja „Gastronomía y Enología” 1987. aasta jaanuarinumbris on juttu tootest „Polvorones de Estepa”, sellega seotud traditsioonidest, selle seotusest Estepaga ning toote mainest ja tuntusest;

— ajalehes „El Correo de Andalucía” (20. detsember 1989) räägitakse maiustusest „Polvorón de Estepa” ja selle seosest jõuludega;

— ajakirja „Alforja”30. septembri 1989. aasta numbris on mainitud „Polvorón de Estepa” ajalugu ja selle sajandivanust retsepti;

— ajakirja „Financial Food” 1991. aasta oktoobrinumbris on avaldatud põhjalik ülevaade Estepa maiustustest, sealhulgas „Polvorón de Estepa”;

— ajalehtedes „Diario de Córdoba” (7. detsember 2007) ja „ABC” (26. detsember 2008) on juttu maiustusest „Polvorón de Estepa” ja selles söömisest jõuluajal, mil seda kingiti AVE kiirrongiliini reisijatele;

— ajalehes „The New York Times” (27. detsember 2013) on räägitud Estepas valmistatud maiustusest polvorón, selle retseptist, ajaloost ja sellega seotud traditsioonidest.

Viide spetsifikaadi avaldamisele

(Viidatud määruse artikli 6 lõike 1 teine lõik)

Spetsifikaadi terviktekst on kättesaadav veebisaidil:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_Polvorones_Estepa.pdf

või minnes otse piirkondliku põllumajandus- ja kalandusnõukogu (Consejería de Agricultura y Pesca) veebisaidile

(http://www.juntadeandalucia.es/agriculturaypesca/portal) ning klõpsates järgmistele linkidele: „Industrias Agroalimentarias” / „Calidad y Promoción” / „Denominaciones de Calidad” / „Productos de panadería y repostería”; spetsifikaat asub pealkirja „Denominaciones de Calidad” (kvaliteedinimetus) all.

(1) ELT L 343, 14.12.2012, lk 1.